അനുപമയുടെ കുഞ്ഞിനെ ലഭിച്ച ദിവസങ്ങളില് ശിശുക്ഷേമ സമിതിയിലെ സിസി ടിവി ദൃശ്യങ്ങള് അപ്രത്യക്ഷമായി ദൃശ്യങ്ങള് നശിപ്പിച്ചത് ജന.സെക്രട്ടറി ഷിജു ഖാന് എന്ന് ആരോപണം നിയമലംഘനങ്ങള് നടത്തിയത് ഷിജുവും സിഡബ്ല്യുസി ചെയര്പേഴ്സണും ചേര്ന്ന് മുഖ്യമന്ത്രിക്ക് പരാതിയുമായി സമിതി ജീവനക്കാര് തിരുവനന്തപുരം: അനുപമയുടെ കുഞ്ഞിനെ ലഭിച്ച ദിവസങ്ങളിലെ ശിശുക്ഷേമ സമിതിയിലെ സിസി ടിവി ദൃശ്യങ്ങള് ജനസെക്രട്ടറി ഷിജു ഖാന് നശിപ്പിച്ചതായി ആരോപണം. കുഞ്ഞിന്റെ അനധികൃത ദത്ത് സംഭവത്തിലാണ് ഷിജുഖാനെതിരെ ജീവനക്കാര് രംഗത്തെത്തിയത്. മുഖ്യമന്ത്രി പിണറായി വിജയനും മന്ത്രി വീണ ജോര്ജിനും പരാതി നല്കി. കുഞ്ഞിനെ ലഭിച്ച ദിവസങ്ങളിലെ സമിതിയിലെ മുഴുവന് സി.സി.ടി.വി ദൃശ്യങ്ങള് നശിപ്പിച്ചതായി കത്തില് പറയുന്നു. നിയമലംഘനങ്ങള് നടത്തിയിരിക്കുന്നത് ഷിജുഖാനും ചൈല്ഡ് വെല്ഫെയര് കമ്മിറ്റി ചെയര്പേഴ്സണ് അഡ്വ. സുനന്ദയും ചേര്ന്നാണ്. പ്രശ്നങ്ങള് പുറത്തുവന്നപ്പോള് ജീവനക്കാരെ ഭീഷണിപ്പെടുത്താനാണ് ഷിജുഖാനും അടുപ്പക്കാരും ശ്രമിക്കുന്നത്. 2020 ഒക്ടോബര് 22ന് അര്ധരാത്രിക്കുശേഷം 12.30ന് ശിശുക്ഷേമ സമിതിയില് ലഭിച്ച കുഞ്ഞിന്റെ വിവരം സമിതിയിലെ മുഴുവന് ജീവനക്കാര്ക്കും അറിവുള്ളതാണ്. സംഭവ ദിവസങ്ങളില് സമിതിയിലെ അമ്മത്തൊട്ടില് പൂര്ണമായി പ്രവര്ത്തിച്ചിരുന്നില്ല. ഷിജുഖാന് നല്കിയ ഉറപ്പനുസരിച്ചാണ് അനുപമയുടെ മാതാപിതാക്കളായ ജയചന്ദ്രനും സ്മിത ജയിംസും പേരൂര്ക്കടയിലെ പാര്ട്ടി ലോക്കല് കമ്മിറ്റിയംഗവും ചേര്ന്ന് ഒക്ടോബര് 22ന് രാത്രി ശിശുക്ഷേമ സമിതിയില് ആണ്കുട്ടിയെ കൊണ്ടുവന്നത്. അന്ന് ഡ്യൂട്ടിയിലുണ്ടായിരുന്ന നഴ്സ് ദീപ റാണി കുഞ്ഞിനെ വാങ്ങി ദത്തെടുക്കല് കേന്ദ്രത്തിലേക്ക് കൊണ്ടുപോയി. തുടര്ന്ന്, തൈക്കാട് ആശുപത്രിയിലെത്തിച്ച കുഞ്ഞിനെ പെണ്കുഞ്ഞാക്കി രജിസ്റ്ററില് ഡോക്ടറെക്കൊണ്ട് എഴുതിപ്പിച്ചു. പിറ്റെ ദിവസം മലാല എന്ന് പേരിട്ട് വാര്ത്തകളും നല്കി. 23ന് വെള്ളിയാഴ്ച മറ്റൊരു ആണ്കുഞ്ഞിനെയും സമിതിയില് ലഭിച്ചു. പിറ്റെ ദിവസം ആണ്പെണ് വിവാദം വന്നപ്പോള് തൈക്കാട് ആശുപത്രിയില് പോയി രജിസ്റ്ററില് പെണ്കുട്ടി എന്നത് ആണ്കുട്ടിയാക്കി മാറ്റി എഴുതിച്ചതും തിരുത്തി മറ്റൊരു ഒ.പി ടിക്കറ്റ് വാങ്ങിയതും സൂപ്രണ്ട് ഷീബയാണ്. എം.എസ്.ഡബ്ല്യു യോഗ്യത വേണ്ട ദത്തെടുക്കല് കേന്ദ്രത്തിലെ അഡോപ്ഷന് ഓഫിസറുടെ ചുമതലയും ബിരുദം മാത്രമുള്ള ഷീബക്കാണ് ഷിജുഖാന് നല്കിയത്. അനുപമയും ഭര്ത്താവും കുഞ്ഞിനെ ആവശ്യപ്പെട്ട് ഷിജുഖാന്റെ അടുത്തുവന്നപ്പോള് തിടുക്കത്തില് കുഞ്ഞിനെ എന്തിന് ആന്ധ്രയിലെ ദമ്ബതികള്ക്ക് നല്കിയെന്ന് പാര്ട്ടിയും സര്ക്കാറും അന്വേഷിക്കണം. കുഞ്ഞിന്റെ ഡി.എന്.എ ടെസ്റ്റ് നടത്താന് ആവശ്യപ്പെട്ടപ്പോള് ഒക്ടോബര് 23ന് ലഭിച്ച പെലെ എഡിസണ് എന്ന കുട്ടിയുടെ ടെസ്റ്റ് നടത്തി അമ്മയെ കബളിപ്പിച്ചതും അന്വേഷിക്കണമെന്നും കത്തില് ആവശ്യപ്പെട്ടിട്ടുണ്ട്. അതേസമയം, അനുപമയുടെ കുഞ്ഞിന്റെ ദത്തുമായി ബന്ധപ്പെട്ട് ഷിജുഖാനെ വനിത ശിശുവികസന ഡയറക്ടര് വിളിച്ചുവരുത്തി. മന്ത്രി വീണാജോര്ജ് നിര്ദ്ദേശിച്ച അന്വേഷണത്തിന്റെ ഭാഗമായിട്ടായിരുന്നു നടപടി. വിളിച്ചുവരുത്തിയത് ഔദ്യോഗിക നടപടിക്രമം അനുസരിച്ചാണെന്നും ഡയറക്ടര് ചോദിച്ച കാര്യങ്ങള്ക്ക് വ്യക്തമായ മറുപടി പറഞ്ഞെന്നും ഷിജു ഖാന് മാധ്യമപ്രവര്ത്തകരോട് പറഞ്ഞു.അതേസമയം, കുഞ്ഞിനെ ദത്തുനല്കിയ കേസുമായി ബന്ധപ്പെട്ട് ആറുപേര് മുന്കൂര് ജാമ്യാപേക്ഷ നല്കി. അനുപമയുടെ അച്ഛന് ജയചന്ദ്രന്, അമ്മ സ്മിത ജെയിംസ് ബന്ധുവും കോര്പറേഷന് മുന്കൗണ്സിലറുമായ അനില്കുമാര്, ജയചന്ദ്രനെ സഹായിച്ച രമേശന് എന്നിവര് ഉള്പ്പടെ ആറുപേരാണ് ജാമ്യാപേക്ഷ നല്കിയത്. ജാമ്യാപേക്ഷ തിരുവനന്തപുരം ജില്ലാ കോടതി വ്യാഴാഴ്ച പരിഗണിക്കും. കുഞ്ഞിനെ തിരികെ കിട്ടാന് ഇന്നലെ അനുപമ സെക്രട്ടേറിയറ്റ് പടിക്കല് നിരാഹാരസമരം നടത്തിയിരുന്നു. രാവിലെ 10ന് ആരംഭിച്ച സമരം വൈകിട്ട് അഞ്ചിന് അവസാനിക്കുന്നതിന് മുമ്ബ് അനുപമയ്ക്ക് അനുകൂലമായി സര്ക്കാര് നടപടിയും തുടങ്ങി. ശിശുക്ഷേമ സമിതിയില് നിന്ന് ദത്ത് നല്കിയ അനുപമയുടെ കുഞ്ഞിന്റെ ദത്ത് നടപടികള് നിറുത്തിവയ്ക്കാന് കോടതിയോട് ആവശ്യപ്പെടാന് ഗവ. പ്ലീഡര്ക്ക് നിര്ദ്ദേശം നല്കുകയും ചെയ്തു. Stories you may Like